Diari Oficial de la Generalitat Valenciana


Sumari del DOGV 7307, del 01-07-2014 (2014/5809)

RESOLUCIÓ de 5 de juny de 2014, del director general de Justícia, per la qual es resol inscriure la modificació dels Estatuts del Col·legi Oficial de Fisioterapeutes de la Comunitat Valenciana i es disposa la seua publicació.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7307

Data del DOGV
:   01-07-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5809


Data del document
:   05-06-2014

Organisme emissor
:   Conselleria de Governació i Justícia

Tipus de document
:   Resolució

Anàlisi jurídica

 Descriptors 

:   * Conselleria de Governació i Justícia

RESOLUCIÓ de 5 de juny de 2014, del director general de Justícia, per la qual es resol inscriure la modificació dels Estatuts del Col·legi Oficial de Fisioterapeutes de la Comunitat Valenciana i es disposa la seua publicació. [2014/5809]  
Vist l'expedient de modificació estatutària, instruït a instàncies del Col·legi Oficial de Fisioterapeutes de la Comunitat Valenciana, inscrit amb el número 86 de la secció primera, del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels estatuts en el registre indicat, en atenció als següents  
  
Fets  
  
Primer  
La secretària del Col·legi Oficial Fisioterapeutes de la Comunitat Valenciana va presentar, en data 19 de novembre de 2013, la sol·licitud d'inscripció de la modificació dels Estatuts del Col·legi Oficial de Fisioterapeutes de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon  
Els actuals Estatuts del Col·legi Oficial Fisioterapeutes de la Comunitat Valenciana van ser aprovats per la Resolució de 13 de maig de 2002, de la Secretaria General de la Conselleria de Justícia i Administracions Públiques (DOGV 4257, 27.05.2002), modificats mitjançant la Resolució de 14 d'octubre de 2009, del director general de Justícia i Menor de la Conselleria de Justícia i Administracions Públiques (DOCV 6132, 28.05.2009).  
  
Tercer  
Després de les oportunes esmenes, la modificació dels estatuts del col·legi, va ser aprovada per l'Assemblea General, en la sessió celebrada el 30 d'octubre 2013, segons el certificat expedit el dia 8 de maig de 2014 pel secretari del col·legi amb el vistiplau del president.  
  
Quart   
La modificació estatutària la inscripció de la qual se sol·licita es referix al canvi de redacció del pròleg i dels articles 3, 8, 9, 25, 27, 34, 35, 40, 41, 44, 46, 47 i 48, els quals queden redactats, literalment, com seguix:  
  
«Pròleg  
a) La fisioteràpia és una professió titulada i col·legiada en l'àmbit de la Comunitat Valenciana, que presta servici a la societat en interés públic per mitjà de l'aplicació de la ciència i les tècniques fisioteràpiques, amb vista a l'efectivitat del dret a la salut, com són mitjans físics i naturals, el calor i la llum i sobretot l'aplicació de les mans amb la realització de massoteràpia, segons els estudis universitaris que es troben regulats en el Reial Decret 2965/1980, de 12 de desembre, i l'Orde ANU 6941/2008.  
  
Article 3  
Correspon a la Junta de Govern fixar la seu col·legial en la ciutat de València, carrer de Sant Vicent Màrtir, número 61, 2a (46349), així com delegacions en la ciutats d'Alacant i Castelló de la Plana, sense perjuí de les altres delegacions que determine la junta de govern per al millor compliment dels seus fins, i la major eficàcia de les seues funcions. Els delegats exerciran la representació del Col·legi de Fisioterapeutes de la Comunitat Valenciana, amb les facultats i les competències que en cada moment assenyale la junta de govern.  
  
  
  
Article 8  
a) En els aspectes institucionals i corporatius que normativament corresponguen a la Generalitat, el col·legi es relaciona amb el Departament de Justícia.  
b) En tot el que fa referència al contingut de la professió, la relació s'establix amb el Departament de Sanitat i Seguretat Social.  
  
c) El Col·legi Oficial de Fisioterapeutes de la Comunitat Valenciana es relacionarà amb el Consell General de Col·legis Oficials d'Espanya i d'acord amb el que la legislació general de l'Estat i de la Comunitat Valenciana en vigor en cada moment.  
Els representants de l'ICOFCV en el CGCFE (Consell General de Col·legis de Fisioterapeutes d'Espanya) hauran de ser membres de la junta de govern. Deixar de ser membre de la junta de govern comporta la baixa com a conseller del Consell General, i la junta de govern ha de nomenar un substitut d'entre els seus membres.  
  
Article 9  
El Col·legi de Fisioterapeutes de la Comunitat Valenciana ha d'incorporar tots els fisioterapeutes que exercisquen la professió o que, sense exercir-la, vullguen integrar-se i tinguen la titulació de diplomat en Fisioteràpia, d'acord amb el Reial Decret 2965/1980, del 12 de desembre; els qui obtinguen el títol de grau en Fisioteràpia segons l'Orde RGJ 9374/2008, o amb les normes d'homologació de títols estrangers; aquells que tinguen l'especialitat de Fisioteràpia reglamentada al Decret del 26 de juliol de 1957, i els professionals habilitats amb anterioritat a l'esmentat decret per a exercir la Fisioteràpia.  
  
Article 25  
L'Assemblea General dels col·legiats és l'òrgan sobirà del col·legi i la junta de govern és el de direcció i d'administració.  
  
Article 27  
Les assemblees poden ser ordinàries o extraordinàries.  
El col·legi ha de celebrar, com a mínim, dos assemblees ordinàries cada any. La primera, dins del primer semestre, a fi de sotmetre a l'aprovació dels col·legiats la memòria i els comptes de l'exercici precedent, la segona, l'últim semestre, per a aprovar el pressupost i el programa d'actuació de l'any següent.  
  
Article 34  
a) La Junta de Govern és de caràcter col·legial i està integrada pel degà, el vicedegà, un secretari, un vicesecretari, un tresorer, un vicetresorer, tres delegats (un per província), i huit vocals (mínim dos per província).  
b) Els vocals exerciren les funcions que la junta mateix acorde i la que els presents estatuts i les lleis els encomanen. Els seus càrrecs estaran numerats a fi de substituir per orde numèric creixent al degà en cas de malaltia, absència o vacant, sempre que no puga fer-ho el vicedegà d'acord amb estos estatuts.  
Quan per qualsevol motiu quede vacant definitivament o temporalment, el càrrec de vicedegà, secretari, vicesecretari, tresorer i vicetresorer seran substituïts per diputats per orde numèric decreixent.  
  
c) També es podrà agregar quantes comissions de treball que siguen necessàries per al bon funcionament del col·legi.  
d) Es podrà crear una junta permanent amb la composició, les normes de funcionament i les funcions, sempre delegades, que determine la junta de govern en cada moment.  
  
Article 35  
Poden formar part de la junta tots els col·legiats majors d'edat que gaudisquen de la plenitud dels seus drets i acrediten tres anys de col·legiació.  
  
Article 40  
A més de les tasques assignades en estos estatuts, el secretari ha de reflectir en l'acta les reunions dels òrgans del col·legi i autentificar-les amb la seua firma i la del degà, expedix certificats i testimoniatges, i és depositari i responsable de la documentació col·legial.  
Així mateix, és qui té compte de l'organització administrativa i laboral del col·legi i del compliment de les obligacions oficials.  
Té assignada la custòdia dels períodes electorals, durant els quals dóna fe de la recepció i del tràmit de documentació, és depositari dels vots rebuts per correu i qualifica i fa el recompte dels emesos.  
  
Firma amb el degà i el tresorer, indistintament, els documents relatius al gir econòmic del col·legi.  
El vicesecretari substituirà el secretari en cas d'absència.  
  
Article 41  
El tresorer té assignades les funcions comptables i econòmiques del col·legi i, per tant, de l'ompliment i la custòdia dels llibres.  
Li correspon proposar a la junta l'elaboració del pressupost pròxim i la liquidació de què haja vençut.  
Té assignada la gestió dels recursos econòmics i patrimonials, i l'efectivitat dels pagaments i cobraments, sempre amb el vistiplau del degà i la seua firma o la del secretari, indistintament, i el seguiment dels fons col·legials i la determinació de les disponibilitats econòmiques.  
  
El vicetresorer substituirà el tresorer en cas d'absència.  
  
Article 44  
L'exercici dels càrrecs electius del col·legi és gratuït, si bé poden ser reembossats els gastos que comporte. La junta de govern podrà establir altres formes de compensació de conformitat amb la legislació vigent.  
  
  
Article 46  
Les eleccions s'han de convocar amb suficient antelació perquè la renovació no excedisca el mandat de la junta.  
La convocatòria es publicitarà pels mitjans informàtics que tinga l'administració del col·legi, en el tauler d'anuncis de la seu del col·legi i de les delegacions, així com per mitjà de la finestreta única.  
  
La convocatòria comporta:  
a) La publicitat del cens de col·legiats i la possibilitat de corregir-lo en un termini que no excedisca de cinc dies.  
b) La disposició d'un termini de huit dies perquè els candidats presenten les seues candidatures en la seu del col·legi.  
c) Una vegada revisat el cens, la junta ho ha de fer públic, igualment respecte de les candidatures degudament presentades en un termini de cinc dies.  
d) La fixació del lloc, del dia i de l'horari de les eleccions en una sessió única que s'ha de celebrar abans que transcórreguen 20 dies des de la promulgació dels candidats.  
  
Article 47  
Les candidatures seguixen el sistema d'una llista tancada que reflectisca els noms i els càrrecs als quals opten, així com la designació de tres suplents per a proveir possibles baixes de la junta de govern.  
És necessari que el candidat a degà presente breument les circumstàncies dels candidats i que acrediten una experiència suficient, com a mínim de quatre anys, d'haver participat en activitats del col·legi; i hauran de presentar l'aval de cinquanta col·legiats i designar el col·legiat que ha de ser el seu interventor en les eleccions.  
En les eleccions a degà, els candidats hauran de tindre una antiguitat mínima de cinc anys en el Col·legi Oficial de Fisioterapeutes de la Comunitat Valenciana en el moment en què es produïsca la convocatòria.  
  
Article 48  
El vot és personal, secret i intransferible i ha de fer constar exclusivament la candidatura seleccionada o bé optar pel vot en blanc.  
  
Vot per correu:  
1. Els col·legiats que vullguen exercir el vot per correu hauran de sol·licitar-ho individualment en compareixença personal en les oficines de la seu col·legial o de les delegacions, fins al quinzé dia anterior a la data de la votació.  
El col·legiat haurà d'acreditar la seua identitat per mitjà d'exhibició del DNI o del carnet col·legial.  
El col·legi registrarà la petició de vot i prendrà nota en el cens perquè el dia de les eleccions no s'exercisca el dret de vot personalment.  
2. També, els col·legiats que per una impossibilitat física degudament acreditada no puguen comparéixer personalment podran atorgar poders a un altre col·legiat per a este tràmit. En tot cas, la firma del col·legiat en el sobre exterior prevista en l'apartat següent serà insubstituïble.  
3. En el col·legi s'entregarà al sol·licitant del vot per correu un sobre blanc i un sobre exterior, en el qual es farà constar en l'anvers la paraula «eleccions» i en el revers el seu nom i cognoms, l'adreça, el número de col·legiat i la seua firma, i la inscripció següent: «conté paperetes per a l'elecció de la Junta de Govern del Col·legi Oficial de Fisioterapeutes de la Comunitat Valenciana».  
4. La papereta de votació haurà d'introduir-se doblegada en el sobre blanc que es tancarà i s'introduirà al seu torn juntament amb la fotocòpia del document nacional d'identitat en el sobre exterior, que es remetrà per correu certificat a la seu del Col·legi Oficial de Fisioterapeutes de la Comunitat Valenciana.  
5. Els vots per correu hauran de dirigir-se al secretari de la junta de govern que es farà càrrec de la seua custòdia fins al moment de l'inici de les eleccions, quan els entregarà a la mesa electoral, la qual els introduirà en l'urna designada a este efecte.  
6. S'admetran els vots per correu que es reben en la seu electoral fins al moment del tancament de la votació.  
7. Una vegada finalitzades les eleccions, es procedirà en primer lloc a l'obertura de l'urna amb els vots per correspondència i es comprovarà que les dades i la firma de l'elector que consten en el sobre exterior coincidixen amb la firma del document nacional d'identitat que preceptivament hi haurà adjuntat, i en este cas s'introduirà la papereta de nou en l'urna amb el seu sobre.  
8. Serà declarat nul tot vot per correu que no complisca estrictament la normativa prevista en estos estatuts col·legials.  
9. Els col·legiats que sol·liciten votar per correu no podran votar personalment.  
10. S'alçarà una acta i una llista dels sobres rebuts i els seus votants.  
Els vots que no reuniren els requisits expressats o que siguen rebuts després del dia previ a les eleccions són nuls.  
Les votacions es podran realitzar en les tres províncies, segons ho decidisca la junta de govern».  
  
Fonaments de dret  
  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon  
La modificació estatutària ha sigut aprovada amb els requisits i les formalitats previstos en el mencionat article i en els propis estatuts del col·legi.  
  
Tercer  
El expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de la Llei 6/1997 indicada, tenint en compte allò que establix la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, modificat pel Decret 35/2014, de 7 de març.  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació sol·licitada dels Estatuts del Col·legi Oficial de Fisioterapeutes de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana, en els termes indicats.  
  
Segon  
Publicar esta resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 5 de juny de 2014.- El director general de Justícia: Julián Ángel González Sánchez.